Με την απόφαση θεσπίζεται ο ευρωπαϊκός συμβουλευτικός φορέας για τη διακυβέρνηση στον τομέα της στατιστικής, ο οποίος αποσκοπεί στην παροχή ανεξάρτητης επισκόπησης του Ευρωπαϊκού Στατιστικού Συστήματος. Αποστολή Ο φορέας εκπληρώνει την αποστολή του ως εξής: με την εκπόνηση ετήσιας έκθεσης για το Ευρωπαϊκό Κοινοβούλιο και το Συμβούλιο σχετικά με την εφαρμογή του κώδικα ορθής πρακτικής από τη Στατιστική Υπηρεσία (Eurostat) της Ευρωπαϊκής Ένωσης (ΕΕ)· με την αξιολόγηση του τρόπου εφαρμογής του κώδικα στο Ευρωπαϊκό Στατιστικό Σύστημα στο σύνολό του, η οποία στη συνέχεια καταγράφεται στην ετήσια έκθεση· με την παροχή συμβουλών για την εφαρμογή του κώδικα από την Eurostat και το Ευρωπαϊκό Στατιστικό Σύστημα στο σύνολό του· με την παροχή συμβουλών όσον αφορά τη δημοσιοποίηση του κώδικα στους χρήστες και τους παρόχους δεδομένων· με την παροχή συμβουλών για την επικαιροποίηση του κώδικα. Ο φορέας μπορεί να συμβουλεύει την Ευρωπαϊκή Επιτροπή έτσι ώστε να ενισχύσει την εμπιστοσύνη των χρηστών στις ευρωπαϊκές στατιστικές. Σύνθεση Ο φορέας αποτελείται από 7 ανεξάρτητα μέλη που είναι εμπειρογνώμονες στον τομέα της στατιστικής. Το Ευρωπαϊκό Κοινοβούλιο και το Συμβούλιο διορίζουν 3 μέλη το καθένα, αφού ζητήσουν τη γνώμη της Επιτροπής· η θητεία τους διαρκεί 3 έτη και μπορεί να ανανεωθεί μία φορά. Μετά από διαβούλευση με την Επιτροπή, ο/η πρόεδρος επιλέγεται από το Συμβούλιο και εγκρίνεται από το Κοινοβούλιο. Ο/η πρόεδρος διορίζεται επίσης για θητεία 3 ετών, η οποία μπορεί να ανανεωθεί μία φορά. Ο/η πρόεδρος δεν μπορεί να είναι μέλος εθνικής στατιστικής υπηρεσίας ή της Επιτροπής ούτε να έχει θητεύσει σε τέτοια θέση κατά την τελευταία διετία. Εάν ένα μέλος παραιτηθεί πριν από τη λήξη της θητείας του, αντικαθίσταται από νέο μέλος το οποίο διορίζεται για να υπηρετήσει πλήρη θητεία. Η Eurostat αποτελεί μέλος-παρατηρητή του συμβουλευτικού φορέα. Λειτουργία Ο φορέας διαθέτει ανεξάρτητη γραμματεία η οποία παρέχεται από την Επιτροπή. Ο γραμματέας διορίζεται από την Επιτροπή, αφού ζητηθεί η γνώμη του φορέα. Το κοινό μπορεί να έχει πρόσβαση στην ετήσια έκθεση σχετικά με την εφαρμογή του κώδικα ορθής πρακτικής. Οι δαπάνες του φορέα εγγράφονται στις δημοσιονομικές προβλέψεις της Επιτροπής.